## Pravilnik o stručnom osposobljavanju vozača motornih vozila za prijevoz opasnih tvari i osoba koje sudjeluju u prijevozu opasnih tvari

### NN 24/1995 (10.4.1995.), Pravilnik o stručnom osposobljavanju vozača motornih vozila za prijevoz opasnih tvari i osoba koje sudjeluju u prijevozu opasnih tvari

# MINISTARSTVO PROSVJETE I ŠPORTA

Na temelju članka 6. stavak 7. Zakona o prijevozu opasnih tvari ("Narodne
novine", broj 97/93 ), ministar unutarnjih poslova u suglasnosti s
ministrom prosvjete i športa, ministrom pomorstva, prometa i veza te ministrom
zdravstva donosi

## PRAVILNIK

### O STRUČNOM OSPOSOBLJAVANJU VOZAČA MOTORNIH VOZILA ZA PRIJEVOZ OPASNIH TVARI I OSOBA KOJE SUDJELUJU U PRIJEVOZU OPASNIH TVARI

Članak 1.

Ovim Pravilnikom propisuje se program stručnog osposobljavanja vozača
i suvozača motornih vozila kojima se prevoze opasne tvari te osoba koje
sudjeluju u pripremi opasne tvari za prijevoz, utovar, pretovar i istovar
(u daljnjem tekstu: osobe koje prevoze i sudjeluju u prijevozu opasnih
tvari), način polaganja ispita te vođenje popisa o izdatim potvrdama (certifikatima)
o stručnoj osposobljenosti vozača za prijevoz opasnih tvari.

Članak 2.

Osobe koje prevoze i sudjeluju u prijevozu opasnih tvari stručno se
osposobljavaju za prijevoz i pripremu opasne tvari za prijevoz, utovar,
pretovar i istovar po Programu za stručno osposobljavanje vozača motornih
vozila kojima se prevoze opasne tvari te osobe koje sudjeluju u prijevozu
opasnih tvari (u daljnjem tekstu: "Program"), koji je sastavni
dio ovog Pravilnika (Prilog 1).

Program iz stavka 1 ovog članka obuhvača Osnovni program stručnog osposobljavanja
osoba za prijevoz i sudjelovanje u prijevozu opasnih tvari (priprema, utovar,
pretovar i istovar opasne tvari) klase 1, 4.1, 4.2, 4.3, 5.1, 6.2, (u daljnjem
tekstu: Osnovni program), Specijalistički program stručnog osposobljavanja
osoba za prijevoz opasnih tvari (u daljnjem tekstu: Specijalistički program)
klase 2, 3, 5.2, 6.1, 7, 8 i 9, Program za polaganje dopunskog stručnog
ispita te Program za polaganje naknadnog stručnog ispita.

Stručno osposobljavanje osoba iz članka 1. ovoga Pravilnika obavlja
ovlaštena pravna osoba.

Članak 3.

Po Osnovnom programu iz članka 2. stavka 2. ovog Pravilnika stručno
se osposobljavaju osobe koje prevoze i sudjeluju u prijevozu opasnih tvari
klase 1, 4 1, 4.2, 4.3, 5.1,

Po Specijalističkom programu iz članka 2. stavak 2. stručno se osposobljavaju
vozači (suvozači) motornih vozila za prijevoz opasnih tvari klase 2, 3,
5.2, 6.1, 7, 8 i 9.

Po Programu za polaganje dopunskog stručnog ispita iz članka 2. stavak
2. osposobljavaju se vozači motornih vozila za prijevoz još neke od klasa
opasne tvari.

Osobe stručno osposobljene za prijevoz opasne tvari polažu, radi stručnog
usavršavanja u prijevozu opasnih tvari, svake pete godine naknadni stručni
ispit za prijevoz opasne tvari po Programu za polaganje naknadnog stručnog
ispita.

Članak 4.

Osoba koja je završila osposobljavanje za prijevoz opasnih tvari ili
sudjelovanje u prijevozu opasnih tvari po programu propisanom ovim Pravilnikom
polaže stručni ispit pred ispitnom komisijom čiji sastav utvrđuje ministar
unutarnjih poslova.

Članak 5.

lspitnu komisiju iz članka 5. ovog pravilnika čini predsjednik i dva
člana. Predsjedniku i članovima komisije određuju se zamjenici.

Za jednog člana ispitne komisije imenuje se djelatnik Ministarstva unutarnjih
poslova, a druga dva člana imenuju se na prijedlog pravne osobe ovlaštene
za provedbu osposobljavanja.

Članak 6.

Za člana ispitne komisije može se imenovati samo osoba koja udovoljava
uvjetima propisanim za osobe koje obavljaju poslove stručnog osposobljavanja
osoba koje sudjeluju u prijevozu opasnih tvari.

Članak 7.

Prijava za polaganje stručnog ispita sadrži: ime i prezime kandidata,
nadnevak i mjesto rođenja, jedinstveni matični broj građana, adresu prebivališta,
oznaku kategorije motornog vozila za koju kandidat ima vozačku dozvolu,
broj dozvole i tko ju je izdao, odnosno potvrdu o poslovima koje je obavljala
u prijevozu opasnih tvari i naznaku programa po kojem kandidat polaže stručni
ispit

Članak 8.

Pravna osoba koja obavlja stručno osposobljavanje osoba koje sudjeluju
u prijevozu opasnih tvari dužna je voditi i trajno čuvati slijedeću dokumentaciju:
popis o polaznicima stručnog osposobljavanja (matična knjiga, zapisnik
o polaganju stručnog ispita i popis izdatih uvjerenja) te popis o održanoj
nastavi i položenim ispitima radi stručne osposobljenosti za prijevoz opasnih
tvari i sudjelovanja u prijevozu opasnih tvari (rukovanje opasnim tvarima).

Članak 9.

Prije početka polaganja stručnog ispita, predsjednik ispitne komisije
utvrđuje identitet kandidata i provjerava jesu li u prijavi za polaganje
stručnog ispita navedeni svi podaci iz članka 8. ovog Pravilnika.

Članak 10.

Stručni ispit sastoji se od teorijskog dijela i polaže se usmeno iz
područja koja su obuhvaćena Programom propisanim ovim Pravilnikom.

Članak 11.

Ispitna komisija ocjenjuje cjelokupni uspjeh kandidata na ispitu ocjenom:
"položio" ili "nije položio".

Članak 12.

Administrativne poslove komisije obavlja tajnik komisije.

Članak 13.

O tijeku polaganja stručnog ispita vodi se zapisnik. U zapisnik se unose
slijedeći podaci: sastav ispitne komisije, ime i prezime kandidata, nadnevak
i mjesto rođenja, jedinstveni matični broj građana, adresa prebivališta,
datum polaganja ispita, vrsta programa po kojem kandidat polaže ispit,
pitanja postavljena kandidatu i odluka komisije o uspjehu kandidata na
ispitu.

Zapisnik potpisuju predsjednik i svi članovi ispitne komisije.

Članak 14.

Kandidat koji ne položi stručni ispit može pristupiti ponovnom polaganju
ispita nakon proteka 15 dana od dana prethodnog polaganja.

Članak 15.

Osoba koja je položila stručni ispit kojim je osposobljena za prijevoz
opasnih tvari (vozač, suvozač) izdaje se uvjerenje, koje sadrži: ime i
prezime kandidata nadnevak i mjesto rođenja, jedinstveni matični broj građana
nadnevak polaganja stručnog ispita, vrstu programa po kojem je polagao
stručni ispit, broj i nadnevak uvjerenja, potpis predsjednika ispitne komisije
i otisak službenog pečata.

Osobi koja je položila stručni ispit kojim je osposobljena za sudjelovanje
u prijevozu opasne tvari izdaje se uvjerenje koje sadrži podatke iz stavka
1. ovoga članka i iskaznica o rukovanju opasnim tvarima.

Uvjerenje iz stavka 1. i 2. ovog članka izdaje se na obrascu koji je
sastavni dio ovog Pravilnika (Prilog 2).

Iskaznicu o rukovanju opasnim tvarima izdaje pravna osoba koja provodi
stručno osposobljavanje, na obrascu koji je sastavni dio ovog Pravilnika
(Prilog 5).

Članak 16.

Vozaču motornog vozila koji je stručno osposobljen za prijevoz opasnih
tvari, policijska uprava, odnosno policijska postaja na čijem području
vozač motornog vozila ima prebivalište, na temelju uvjerenja iz stavka
1. članka 16. ovog Pravllnika, izdaje potvrdu (certifikat) o stručnoj osposobljenosti
vozača za prijevoz opasnih tvari, na posebnom obrascu koji je sastavni
dio ovog Pravilnika (Prilog 4.)

Potvrda (certifikat) iz stavka 1 ovog članka izdaje se s rokom valjanosti
od pet godina

Članak 17.

Rok valjanosti potvrde (certifikata) produžava se na temelju uvjerenja
da je imatelj potvrde (certifikata) odslušao program u trajanju od 10 sati
i položio naknadni stručni ispit po programu koji je sastavni dio ovog
Pravilnika, pred komisijom iz članka 5. ovog Pravilnika.

Zahtjev za izdavanje, odnosno za produženje valjanosti potvrde (certifikata)
podnosi se na posebnom obrascu koji je sastavni dio ovog Pravilnika (Prilog
3).

Članak 18.

Popis o izdatim potvrdama (certifikatima) iz članka 17. ovog Pravilnika
vodi Ministarstvo unutarnjih poslova.

Članak 19.

Vozači koji posjeduju potvrde (certifikat) o stručnoj osposobljenosti
za prijevoz opasnih tvari koje su izdate po ranije važećim propisima, dužni
su ih zamijeniti za nove u roku od 60 dana od dana stupanja na snagu ovoga
Pravilnika.

Članak 20.

Ovaj Pravilnik stupa na snagu osmog dana od dana objave u "Narodnim
novinama".

Broj: 511-01-64-9691/5-95

Zagreb, 27. ožujka 1995.

**Ministar**

**Ivan Jarnjak,** v. r.

---

**Prilog 1**

## PROGRAM STRUČNOG OSPOSOBLJAVANJA VOZAČA MOTORNIH VOZILA KOJIMA SE PREVOZE OPASNE TVARI TE OSOBA KOJE SUDJELUJU U PRIJEVOZU OPASNIH TVARI (PRIPREMI OPASNE TVARI ZA PRIJEVOZ, UTOVAR, PRETOVAR I ISTOVAR)

Vozači motornih vozila kojima se prevoze opasne tvari i osobe koje sudjeluju
u pripremi za prijevoz, utovar, pretovar i istovar opasnih tvari (u daljnjem
tekstu: osobe koje sudjeluju u prijevozu opasnih tvari) moraju biti stručno
osposobljeni za rukovanje pojedinim klasama opasnih tvari koje se prema
Zakonu o prijevozu opasnih tvari odnosno Europskom sporazumu o međunarodnom
prijevozu opasne robe u cestovnom prometu, klasificiraju na ovaj način:

Klasa 1 - eksplozivne tvari i predmeti;

Klasa 2 - stlačeni plinovi, tekući plinovi ili pod tlakom otopljeni
plinovi;

Klasa 3 - zapaljive tekućine;

Klasa 4.1 - zapaljive krute tvari;

Klasa 4.2 - samozapaljive tvari;

Klasa 4.3 - tvari koje stvaraju zapaljive plinove u dodiru s vodom;

Klasa 5.1 - oksidirajuće tvari;

Klasa 5.2 - organski peroksidi;

Klasa 6.1 - otrovi;

Klasa 6.2 - zagađujuće tvari i infektivne tvari;

Klasa 7 - radioaktivne tvari;

Klasa 8 - korozivne (nagrizajuće) tvari;

Klasa 9 - ostale opasne tvari i predmeti.

1. Stručno osposobljavanje osoba koje prevoze i sudjeluju u prijevozu
opasnih tvari obuhvaća:

a) opće propise o prijevozu opasnih tvari te o zaštiti okoliša i nadzoru
prijevoza otpadnih tvari;

b) osnove opasnosti od opasnih tvari;

c) zaštitne mjere za postupanje s različitim klasama opasnih tvari;

d) zaštitne mjere za postupanje s opasnim tvarima različitih klasa kad
se prevoze istim vozilom;

e) obveze i dužnosti vozača pri prijevozu opasnih tvari te uvjeti i
radnje koje su u svezi s tim prijevozom

f) namjena tehničkih sredstava i rad s tehničkim sredstvime na vozilu
kojim se prevozi opasna tvar;

g) način prijevoza opasnih tvari cisternama i kontejnerima (posudama);

h) označivanje motornih vozila kojima se prevoze opasne tvari te mjesta
na kojima se u tijeku prijevoza opasna tvar prosula;

i) postupanje nakon prometne nezgode (prva pomoć, uporaba zaštitnih
sredstava, osiguranje mjesta prometne nezgode, mjere koje se poduzimaju
odmah nakon nezgode; tijek otklanjanja posljedica nezgode);

j) ponašanje motornih vozila natovarenih opasnim tvarima, osobito tvari
u tekućem stanju.

2. Osobe koje prevoze i sudjeluju u prijevozu opasnih tvari stručno
se osposobljavaju po:

a) osnovnom programu (zajedničkom za sve opasne tvari);

b) specijalističkom programu i to;

- specijalističkom programu za prijevoz opasnih tvari klase 2;

- specijalističkom programu za prijevoz opasnih tvari klase 3, 5.2,
6.1, 8. i 9.,

- specijalističkom programu za prijevoz opesnih tvari klase 7;

c) programu za polaganje naknadnog stručnog ispita

d) programu za polaganje dopunskog stručnog ispita.

3. Za sudjelovanje u prijevozu opasne tvari (priprema, utovar, pretovar,
istovar) potrebno je položiti stručni ispit po osnovnom programu.

4. Za prijevoz pojedinih klasa opsnih stvari potrebno je položiti stručni
ispit po ovim programima:

a) za prijevoz opasnih tvari klase 1, 4.1, 4.2, 4.3, 5.1, 6.2 samo po
osnovnom programu;

b) za prijevoz opasnih tvari klase 2, 3, 5.2, 6.1, 7., 8. i 9. specijalistički
program za klasu 2 i specijalistički program za klasu 3., 5.2, 6.1, 8.
i 9. odnosno specijalistički program za klasu 7.

5. Programi stručnog osposobljavanja s utvrđenim sadržajem ostvaruju
se ovim brojem sati:

a) osnovni program; 16 sati;

b) specijalistički program; 16 sati;

c) osnovni program s jednim specijalističkim programom; 30 sati;

d) osnovni program s dva specijalistička programa; 36 sati;

d) osnovni program sa sva tri specijalistička programa; 42 sata;

f) program za polaganje naknadnog stručnog ispita 10 sati;

g) program za polaganje dopunskog najmanje stručnog ispita 16 sati.

## OSNOVNI PROGRAM STRUČNOG OSPOSOBLJAVANJA OSOBA ZA PRIJEVOZ I SUDJELOVANJE U PRIJEVOZU OPASNE TVARI (PRIPREMI OPASNE TVARI ZA PRIJEVOZ, UTOVAR, PRETOVAR, I ISTOVAR) KLASE 1, 4.1, 4.2, 4.3, 5.1, 6.2,

**Tema 1.**

**Osnove prijevoza opasnih tvari**

Ova tema obuhvaća opće propise o prijevozu opasnih tvari (Zakon o prijevozu
opasnih tvari, Zakon o sigurnosti prometa na cestama, Europski sporazum
o međunarodnom prijevozu opasne robe u cestovnom prometu, Pravilnik o načinu
prijevoza opasnih tvari u cestovnom prometu i slično).

**Tema 2.**

**Dužnosti i obveze**

U okviru ove teme treba potanko razraditi dužnosti i obveze prijevoznika,
pošiljatelja, primatelja, posade vozila i ostalih sudionika u prijevozu
opasnih tvari.

U posebnom dijelu ove teme upoznaju se kaznene odredbe propisane Zakonom
o prijevozu opasnih tvari.

**Tema 3.**

**Opća svojstva opasnih tvari**

U okviru ove teme potrebno je obraditi opća fizikalno-kemijska svojstva
opasnih tvari koja se najčešće prevoze, s posebnim osvrtom na rizike.

U svezi sa svojstvima nekih opasnih tvari, potrebno je obraditi moguće
tjelesne ozljede u dodiru s njima, te ozljede koje nastaju djelovanjem
para, aerosola i prašina na čovjeka.

Posebice je potrebno obraditi reakciju pojedinih opasnih tvari pri djelovanju
vatre, udara i slično.

**Tema 4.**

**Obavijesti i upozorenja na neke vrste opasnosti od djelovanja
opasnih tvari**

U okviru ove teme treba obraditi vrstu prijevoznih isprava, sadržaj
i značenje nekih prijevoznih isprava, upute o posebnim mjerama sigurnosti,
podatke iz odobrenja za prijevoz posebno opasnih tvari, podatke iz potvrde
o osposobljenosti vozila za prijevoz opasnih tvari, dužnosti vozača u svezi
s označavanjem vozila kojim se opasne tvari prevoze i sl.

**Tema 5.**

**Oprema vozila za prijevoz opasnih tvari**

Osim opreme koja se rabi u redovitom prijevozu, ova tema obuhvača i
opremu koju mora imati motorno vozilo kojim se prevozi opasna tvar sve
sigurnosne uređaje na vozilu i sl. Nadalje, potrebno je obraditi način
utovara opasnih tvari u vozilo, te način prijevoza opasne tvari (brzina
kretanja motornog vozila, zaustavljanje, parkiranje i sl.).

**Tema 6.**

**Sprečavanje nastanka nezgode pri prijevozu**

U okviru ove teme potrebno je obraditi pripreme za siguran prijevoz
i uporabu zaštitnih sredstava, obveze izvješčivanja o svakoj nezgodi ili
nesreći koja se dogodi prigodom prijevoza opasnih tvari, mjere koje treba
poduzeti u slučaju nezgode da bi se spriječilo ugrožavanje života i zdravlja
ljudi, životnog okoliša i materijalnih dobara, način obilježavanja mjesta
nezgode i sl.

**SPECIJALISTIČKI PROGRAM STRUČNOG OSPOSOBLJAVANJA OSOBA ZA
PRIJEVOZ OPASNIH TVARI KLASE 2**

**Tema 1**

**Opći propisi za prijevoz opasnih tvari klase 2**

U skladu s Europskim sporazumom o međunarodnom prijevozu opasne robe
u cestovnom prometu, potrebno je obraditi način razvrstavanja opasnih tvari
klase 2, prema određenim značajnim svojstvima o kojima ovisi sigurnost
prijevoza tih tvari.

**Tema 2**

**Dužnosti i obveze**

Sadržaj ove teme isti je kao i sadržaj teme iz osnovnog programa, ali
je sve primjereno prijevozu opasnih tvari klase 2.

**Tema 3**

**Opća svojstva opasnih tvari klase 2**

U okviru ove teme potrebno je obraditi fizikalno kemijska svojstva najčešće
prevoženih plinova, ozljede koje mogu nastupiti zbog izravnog dodira s
kožom ili udisanjem te mogućnosti zagađenja čovjekova okoliša.

**Tema 4**

**Obavijesti i upozorenja na neke vrste opasnosti od nekih
opasnih tvari klase 2.**

U skladu s Europskim sporazumom o međunarodnom prijevozu opasne robe
u cestovnom prometu, potrebno je obraditi način označavanja motornih vozila
za prijevoz pojedine vrste plina i podrobno upoznavanje s Uputom o posebnim
mjerama sigurnosti koje treba poduzeti pri prijevozu opasnih tvari klase
2.

U okviru ove teme potrebno je izraditi abecedni klasifikator opasnih
tvari klase 2 sa potrebnim identifikacijskim brojevima, te način postupanja
u slučaju nezgode.

**Tema 5**

Oprema vozila za prijevoz opasnih tvari klase 2. U okviru ove teme potrebno
je podrobno opisati različite cisterne koje se koriste za prijevoz opasnih
tvari klase 2, opreme i sigurnosnih uređaja na cisterni, mjernih aparata,
aparata za gašenje požara, sigurnosnih natpisa i sl.

Posebice treba obraditi način utovara i istovara opasnih tvari klase
2, mjesta na kojima se utovaruju ili istovaruju, mjere sigurnosti koje
se poduzimaju pri utovaru i istovaru, zaustavljanje vozila zbog nezgode
ili nesreće i sl.

**Tema 6**

**Sprečavanje nastanka nezgode pri prijevozu**

U okviru ove teme potrebno je obraditi osobna zaštitna sredstva način
izvješćivanja policije i drugih tijela, mjere koje treba poduzeti ako cisterna
procuri, način pretovara ili pretakanja u slučaju nezgode, način sprečavanja
na stanka i gašenja nastalog požara na vozilu.

**SPECIJALISTIČKI PROGRAM STRUČNOG OSPOSOBLJAVANJA OSOBA ZA
PRIJEVOZ OPASNIH TVARI KLASE 3., 5.2, 6.1, 8. i 9.**

Ovaj program obuhvaća šest tema, a sadržajem je identičan specijalističkom
programu za prijevoz opasni tvari klase 2., s tim što je primjeren prijevozu
zapaljivih tekućina, organskih peroksida, otrova, korozivnih tvari i ostalih
opasnih tvari.

**SPECIJALISTIČKI PROGRAM STRUČNOG OSPOSOBLJAVANJA ZA PRIJEVOZ
OPASNIH TVARI KLASE 7.**

U okviru ovog programa obrađuju se identična poglavlja za prethodne
specijalističke programe, ali su primjerena radioaktivnim tvarima.

**PROGRAM ZA POLAGANJE DOPUNSKOG STRUČNOG ISPITA OSOBA ZA PRIJEVOZ
OPASNIH TVARI**

Po Programu za polaganje dopunskog stručnog ispita osposobljavaju se
vozači motornih vozila za prijevoz još neke od klasa opasne tvari. Program
se sastoji od Specijalističkog programa stručnog osposobljavanja osoba
za prijevoz opasnih tvari one klase za koju se osoba još želi osposobiti
za prijevoz.

**PROGRAM ZA POLAGANJE NAKNADNOG STRUČNOG ISPITA OSOBA ZA PRIJEVOZ
OPASNIH TVARI**

Program se sastoji u obnavljanju gradiva prema temama koje su propisane
za Osnovni, odnosno Specijalistički program ovisno o tomu za prijevoz koje
opasne tvari imatelj potvrde (certifikata) polaže naknadni stručni ispit.

![](dodatni/362685.gif)

![](dodatni/362686.gif)

![](dodatni/362687.gif)

![](dodatni/362688.gif)

![](dodatni/362689.gif)

Pravilnik, NN 24/1995-527
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)